Swedbank

Swedbank AB (varem FöreningsSparbanken AB) on Rootsi päritolu rahvusvaheline panganduskontsern, mille peakontor asub Stockholmis. Ettevõte on noteeritud OMX Põhjamaade börsil Stockholmis osas Large Cap.

Swedbank kontserni president ja tegevjuht oli Birgitte Bonnesen. 2019. aastast juhib Swedbanki Jens Henriksson.

Swedbanki peaökonomist on Tõnu Mertsina.

Swedbankil on 2016. aasta aprilli seisuga 7,2 miljonit eraklienti ja 641 000 äri- ja institutsionaalset klienti. Kontsernil on kokku 416 kontorit, neist 273 Rootsis ja 143 Baltimaades. 2016. aasta seisuga on Swedbanki kontsernis töötajaid 13 544.

Klientide arvu poolest on Swedbank Rootsi suurim pank ning juhtpositsioonil ka teistel koduturgudel: Eestis, Lätis ja Leedus. Lisaks Rootsile ja Baltimaadele tegutsetakse ka Norras, Soomes, Taanis, USAs, Hiinas, Lõuna-Aafrika Vabariigis ja Luksemburgis.

Seisuga 31. märts 2016 oli Swedbankil hallata varasid 2404 miljardi Rootsi krooni väärtuses ja laene on välja antud 1498 miljardi Rootsi krooni eest.

Swedbanki Balti pangandus

Swedbank Eestis 

1. juulil 1991 alustas hiljem Baltikumi suurimaks finantsinstitutsiooniks kasvanud Hansapank tööd Tartu Kommertspanga filiaalina. Ametlikult alustas Hansapank iseseisvat tegevust 10. jaanuaril 1992. 1998. aastal omandas aktsiaemissiooni käigus FöreningsSparbanken AB (mis muutis hiljem nime Swedbank AB-ks) 50% Hansapanga aktsiatest. Hansapank kasvas kiirelt suurimaks pangaks Balti riikides ja osutas finantsteenuseid ligikaudu 3,5 miljonile kliendile Eestis, Lätis ja Leedus.

Aastal 2005 tegi Swedbank Hansapanga vähemusaktsionäridele ülevõtmispakkumise ja viis ettevõtte Tallinna börsilt välja. 2008. aastal läks ettevõte üle uuele ärinimele Swedbank AS.

Swedbanki peamaja asub Tallinnas, aadressil Liivalaia 8. Swedbank Eesti peadirektor ja juhatuse esimees on Olavi Lepp. Ettevõttel oli Eestis 2016. aasta aprilli seisuga 2311 täistööajaga töötajat. 2016. aasta seisuga oli pangal 0,8 miljonit eraklienti ja 137 000 äriklienti.

Toetustegevused Eestis 
Swedbank toetab Eestis selliseid projekte ja üritusi nagu Tagasi Kooli, Noored Kooli, Prototron, Bright Minds, terviseradade arendamine, Toidupank, Heateo SA jpt. Panustatakse valdkondadesse nagu haridus- ja finantskirjaoskus, ettevõtlikkus, terve ja elujõuline inimvara ja majandusareng. 

Swedbank lõi 2008. aastal koostöös Heateo Sihtasutusega annetuskeskkonna "Ma armastan aidata", kus on esindatud ligi 40 organisatsiooni neljast erinevast tegevusvaldkonnast – lapsed ja pered, tervis ja toimetulek, loomad ja looduskaitse, haridus ja võrdsed võimalused.

Tagasi Kooli infosüsteemis on külalisõpetajaks registreerunud ka üle 150 Swedbanki töötaja, kes käivad regulaarselt õpilastele rahandusest rääkimas.

Swedbank korraldab koos Eesti Suusaliiduga noortele suvist suusalaagrit ja juba 19. aastat Swedbanki – Eesti Televisiooni noorte suusasarja.

Swedbanki osanikud

Suurim osalus Swedbankis kuulub kohalike hoiupankade ühendusele Sparbanks-Gruppen 9,31 protsendilise hääleõigusega. Rootsi kindlustusühistu Folksam kontrollis 2016. aasta mais 9,29% hääleõigusega aktsiatest. ALECTA PENSIONSFÖRSÄKRING 4,81%, AMF . Försäkring och Fonder 4,21% ja Swedbank Roburi fond 3,86% hääleõigusega aktsiatest.

Rootsi riigile kuuluv ekspordikrediidi asutus Svensk Exportkredit kuulus Swedbanki omanike hulka alates märtsist 2009 ja müüs oma osaluse – 38,3 miljonit aktsiat ehk ligikaudu 3,3 protsenti Swedbanki kõigist aktsiatest – 28. oktoobril 2010. Svensk Exportkredit omandas aktsiad ligikaudu 998 miljoni Rootsi krooni eest ja müüs Deutsche Banki vahendusel ligikaudu 3,5 miljardi Rootsi krooni eest.

Kronoloogia 

1820 – Göteborgis asutati Rootsi esimene hoiupank. 
1915 – Stockholmis asutati Rootsi esimene põllumajanduslik ühistupank. 
1942 – asutati Sparbankernas Bank (rootsi keeles 'hoiupankade pank') kui hoiupankade keskpank. 
1958 – asutati Jordbrukets Bank (rootsi keeles 'põllumajanduspank') kui põllumajandusühistutele laenu andvate finantsettevõtete keskpank. 
1991 – 12 piirkondlikku põllumajanduslikku ühistupanka moodustasid Föreningsbankeni. 
1991 – Eestis asutati Hansapank. 
1992 – 11 piirkondlikku hoiupanka moodustasid pangandusettevõtte Sparbanken Sverige 
1994 – Föreningsbankeni aktsiad noteeriti Stockholmi börsil. 
1995 – Sparbanken Sverige aktsiad noteeriti Stockholmi börsil.
1995 – Hansapank alustas tegevust Lätis. 
1996 – Hansapank omandas Lätis pangandusettevõtte Deutsche-Lettische Bank. 
1996 – Hansapank alustas tegevust Leedus.
1997 – pankade Sparbanken Sverige ja Föreningsbanken liitumise tulemusena asutati FöreningsSparbanken AB (Swedbank) . 
1997 – Hansapank omandas Eestis Hoiupanga. 
1999 – Swedbanki osalus Hansapangas kasvas üle 50 protsendi. 
2002 – Hansapank alustas tegevust Venemaal. 
2004 – Hansapank omandas pangandusettevõtte Kvest bank Moskvas. 
2005 – Swedbank omandas 100% osaluse Hansapangas.
2006 – aktsionäride aastakoosolekul otsustati panga uueks nimeks panna Swedbank.
2007 – Swedbank sisenes Ukraina turule omandades seal TAS-Kommerzbanki (TAS).
2008 – Hansapank alustas Balti riikides üleminekut Swedbanki nimele.

Viited

Välislingid

 Panga koduleht

Pangad
Börsiettevõtted
Rootsi ettevõtted
Eesti pangandus